Urge raamatukogu

Urge raamatukogu on Tori Valla Raamatukogu haruraamatukogu, mis asub Pärnu maakonnas Tori vallas Urge külas.

Raamatukoguhoidja on Ave Purre.

Urge raamatukogu eelkäijateks võib pidada 20. sajandi alguses Tammiste ja Taali vallas tegutsenud seltside raamatukogusid. Laenutajateks olid seltsiliikmed ja raamatuid osteti piduõhtute tulu eest. Mõned Taali Põllumeeste Seltsi, „Kungla” Seltsi või Kiisa algkooli templitega raamatud on tänini raamatukogus alles.

Vahetult pärast Teist maailmasõda töötas Taali koolimajas külaraamatukogu, kus 1951. aasta raamatukogu passi järgi oli põrandapinda 39 m², ahiküte, 2 raamaturiiulit, fond suurusega 2158 teavikut ja lugejaid aastas 148. 1950. aastatel koliti Urge külla majandikontori majja 28 m² suurusesse ruumi. Fond oli kasvanud 3500 teavikuni, töötasid rändkogud ja raamatute kojukandjad. Töötaja osales loomade ja aiamaade loendustel, tutvustas külades parteikongresside materjale, koos majandi aktiiviga tehti näitusi ja esineti pidudel. 1960. aastatel sai raamatukogu endale ka majandi laoruumi ringide, näituste ja ürituste jaoks, hiljem ka kontoriruumi.

Asutuse nimi, mis aegade jooksul oli Paikuse-Ülejõe või Taali-Ülejõe rahvaraamatukogu, haruraamatukogu või külaraamatukogu, jäi ajale jalgu ja muudeti 1984. aastal Urge raamatukoguks. Peagi algas koostöö Taali kooliga, kus avati laenutuspunkt ja kuni kooli sulgemiseni toimus palju ühisüritusi. Paarkümmend aastat oli raamatukogu Urgel lastele igapäevane kogunemiskoht, raamatuid laenutati koju ja loeti kohapeal, oldi aktiivsed üritustel osalejad ja korraldati neid ise. Urge Valentina ja Valentini valimiste, viktoriinide, joonistusvõistluste ja muinasjutuõhtute lõpetuseks toimusid riiulite vahel diskod.

Valdade tekkimisel läks asutuse ülalpidamine Sauga vallale. Elektriküte tegi küll lõpu raamatute hallitamisele ja külastajate külmetamisele, kuid vana maja lagunes edasi. 2002. aastal kolis raamatukogu üle tee endisesse kauplusehoonesse. Külastajad said enda kasutusse ligi 100-ruutmeetrise avara ruumi, sealjuures avati aasta pärast majas ka Urge Vabaajakeskus. Kuni selle sulgemiseni 2015. aastal tehti koos palju üritusi ja raamatukogu aitas ringe õppematerjalidega. Raamatukoguski on toimunud inglise keele, rahvariiete valmistamise ja käsitööringid. Juba 17 aastat käib raamatukogus koos Urge Naisselts, kuulates esinejaid, tähistades tähtpäevi või meisterdades.

2017. aasta suvest teenindati Urge raamatukogu baasil ühel päeval nädalas Tammiste lasteaias lähikülade elanikke. Alates 1. septembrist 2023 on Tammiste välisteeninduspunkt avatud kahel päeval nädalas Tammiste Lasteaed-algkoolis.

 Raamatukoguhoidjad 
 Leili Nigulis (Järvela)
 Liivia Koolme (Kirikall)
 Anne Pusse
 Erika Mitt
 Ave Purre

 Üritused 

Raamatukogus toimuvad vallaametnike vastuvõtud, peetakse ülevallalisi ja piirkondlikke koosolekuid ja teabepäevi, tegutsenud on valimisjaoskond, käinud koos volikogu ja selle komisjonid.

Esinemas käivad eri huvialadega inimesed ja kirjanikud, toimuvad kontserdid ja etendused, vahetuvad näitused ja väljapanekud. Külastajatega käiakse muuseumides ja tutvumisreisidel. Lastele toimuvad üritused ja võistlused, sõidetakse kirjanikega kohtuma.

Raamatukoguhoidja aitab vallaüritustel korraldada töötube, ta korraldab mälumänge oma vallas ja mujalgi, ühiseid üritusi on tehtud koos naaberraamatukogudega.

 Statistika ja tehniline varustatus 

Registreeritud kasutajaid on raamatukogul olnud aastati 170–240, külastusi 3000–6000 ja laenutusi 5000 – 10 000. Raamatuid on fondis ligi 10 000, perioodikat laenutatakse ka koju.

Esmaspäeviti saab laenutama tulla õhtul kella kaheksani. Võimalik on kasutada arvutit, tasuta internetiühendust, abistamist arvuti kasutamisel, printimise, paljundamise ja skaneerimise teenuseid, tellida raamatuid teistest raamatukogudest.

Vallavalitsus on raamatukogu tegevust aastaid toetanud. Raamatukokku saab tuua pidude-sõitude osalusraha, küsida abi asutuste ja ametnikega suhtlemisel, edastada mured vallaametnikele.

Olme- ja töövahendid on viimasel kümnendil tublisti paranenud. Maja kütavad õhksoojuspumbad, olemas on väike köök, ostetud on vöötkoodiluger, tšekiprinter, skanner-paljundusmasin, kaamera ja diktofon. Aktiivses kasutuses on tagastuskast. Raamatukogu uudisedid kajastatakse vallalehes, kodulehel, külade teadetetahvlitel ja Facebooki lehel. Viimase kaudu pikendatakse igapäevatöös ka laenutustähtaegu, broneeritakse raamatuid ja tehakse infopäringuid.

 Maja seisukord 

Tori valla raamatukogude 2023. aasta aruandest on näha, et Urge raamatukogu asub vanas kauplusehoones. Ruume köetakse elektriga (õhksoojuspumbad ja radiaatorid), teistes ruumides küte puudub ja need amortiseeruvad.

Jätkuvalt on vallas arutluse all selle maja saatus. Kolme aasta perspektiivis on maja lammutamine.

 Tammiste teeninduspunkt 

Tammiste välisteeninduspunkt asub Tammiste lasteaia ühes väikeses toas. Tori valla arengukavas on haruraamatukogu loomine Tammistesse külakeskuse osana. Raamatukogu direktor on kaasatud projekteerimisse. Ehitust alustatakse eeldatavalt 2025. aastal.

 Viited 

Välislingid
Urge raamatukogu Facebookis
Tori Valla Raamatukogu koduleht

Kategooria:Pärnu maakonna raamatukogud
Kategooria:Tori vald